Der gik ikke meget mere end 24 timer før den var gal igen. En 29-årig mand fra Kaas, der lørdag aften blev anholdt for spiritus- og narkokørsel, blev igen søndag aften anholdt for præcis samme forseelse. Det oplyser Lene Mikel Madsen fra politiets efterforskningscenter i Hjørring. Den 29-årige mand blev set køre rundt på en uregistreret motorcykel i Kaas. Det var årvågne borgere, der henvendte sig til politiet om manden, der er kendt af befolkningen i Kaas. Politiet kom derefter til steder for at kigge efter manden, men først et par timer efter anmeldelsen finder politiet mandens motorcykel på en adresse, hvor den 29-årige mand også befinder sig. - I den forbindelse bliver han sigtet for spiritus- og narkokørsel, siger Lene Mikel Madsen. Mandag eftermiddag bliver den 29-årige mand fremstillet for grundlovsforhør, hvor han er sigtet for spiritus- og narkokørsel samt kørsel uden førerret. Den 29-årige er tidligere sigtet for overtrædelse af netop de ovenstående forseelser.
En 29-årig mand fra Kaas blev søndag aften anholdt for spiritus- og narkokørsel. Lørdag aften blev samme mand ligeledes anholdt for spiritus- og narkokørsel.